Virallinen lehti nro C 304 , 06/10/1997 s. 0137



B4-0769, 0783, 0790, 0798 ja 0803/97 Päätöslauselma Kyproksen poliittisesta tilanteesta YK:n tukemien neuvottelujen jälkeen Euroopan parlamentti, joka - ottaa huomioon aikaisemmat Kyproksen ja Turkin poliittista tilannetta käsittelevät päätöslauselmansa, A. kiinnittää huomiota turvallisuusneuvoston puheenjohtaja Sir John Westonin julkiseen lausuntoon, jossa hän ilmaisi neuvoston huolestuneisuuden ja pettymyksen sen suhteen, että kyproksenturkkilaisten yritys esittää ennakkoehtoja esti jatkoedistymisen, B. on tyytyväinen komission jäsen Van den Broekin 22. elokuuta 1997 antamaan lausuntoon ja neuvoston puheenjohtaja Jacques Poosin 26. elokuuta 1997 antamaan lausuntoon. jotka koskivat Kyproksen kysymyksen edistymisen puutetta, C. kiinnittää huomiota komission asiakirjassa «Agenda 2000 - kohti vahvempaa ja laajempaa unionia» Kyproksesta tehtyihin viittauksiin ja Firenzen Eurooppa- neuvoston kesäkuussa 1996 tekemään sitoumukseen siitä, että liittymisneuvottelut Kyproksen kanssa pitäisi aloittaa kuusi kuukautta HVK:n päättymisen jälkeen, D. pysyy kannassaan, että neuvottelujen unioniin liittymisestä pitäisi hyödyttää molempia yhteisöjä; 1. Tuomitsee Turkin ja Kyproksen tasavallan miehitettyjen alueiden laittoman hallituksen allekirjoittaman yhteisen julistuksen ja täytäntöönpanotoimenpiteet, jotka uhkaavat liittää saaren miehitetyn osan Turkkiin, laittomina, provokatiivisina ja sopimattomina oikean neuvotteluilmapiirin luomiseen; 2. On kauhistunut Kyproksen turkkilaisyhteisön johtajan Rauf Denktashin kaikista lausunnoista, joiden mukaan Kyproksella syttyy sota, mikäli sen liittyminen EU:hun onnistuu, ja vaatii näiden puheiden täydellistä peruuttamista; 3. On pahoillaan Denktashin esittämistä neuvottelujen edistymisen ennakkoehdoista - Kyproksen liittymisneuvottelujen jäädyttäminen - ja vahvistaa selvän odotuksensa siitä, että nämä neuvottelut aloitetaan vuoden 1998 alussa kuten EU sopi maaliskuussa 1995 ja kuten Agenda 2000:ssa on esitetty eli mikäli edistystä kohti sopimusta ei ole saavutettu ennen kuin neuvottelujen on määrä alkaa, pitäisi neuvottelut aloittaa Kyproksen tasavallan hallituksen kanssa, joka on ainoa kansainvälisen oikeuden tunnustama viranomainen; 4. On tyytyväinen presidentti Cleridesin ja Rauf Denktashin Nikosiassa käymien neuvottelujen tulokseen ihmisoikeusasioissa, erityisesti toimenpiteisiin Kyproksen kadonneiden ihmisten kohtaloa koskevien tutkimusten osalta, ja ilmaisee toiveensa siitä, että nämä ponnistukset jatkuvat huolimatta Montreux'n keskustelujen tuloksista; 5. On tyytyväinen äskettäiseen ilmoitukseen, että presidentti Clerides ja Denktash tapaavat keskustellakseen turvallisuusasioista, mukaan lukien saaren demilitarisointi, ja kiinnittää tässä yhteydessä huomiota liialliseen aseistuksen lisääntymiseen saarella; kehottaa molempia osapuolia hillitsemään huomattavasti sotilaallista levittäytymistä; 6. Tunnustaa, että on olemassa kyproksenturkkilaisia, jotka vastustavat Denktashia, ja vetoaa Kyproksen hallitukseen ja kyproksenturkkilaiseen yhteisöön, että ne jatkaisivat rauhanomaisen ja oikeudenmukaisen ratkaisun etsimistä Kyproksen kysymykseen YK:n turvallisuusneuvoston päätöslauselmien mukaisesti; 7. Muistuttaa Turkin hallitusta siitä, että Turkin ja EU:n väliset rakentavat suhteet riippuvat osittain Turkin hallituksen Kyproksen-politiikasta; 8. Kehottaa unionia ja kaikkia jäsenvaltioita jatkamaan tiukkaa painostusta Turkkia kohtaan, jotta tuettaisiin positiivisesti Kyproksen ongelman oikeudenmukaista ratkaisua ja varmistettaisiin, että ne helpottavat Kyproksen kanssa käytävien liittymisneuvottelujen aloittamista vuoden 1998 alussa; 9. Kiinnittää huomiota siihen, että Yhdysvallat voi auttaa Kyproksen ongelman oikeudenmukaisessa ratkaisemisessa; 10. Kehottaa puhemiestään välittämään tämän päätöslauselman neuvostolle, komissiolle, jäsenvaltioiden hallituksille sekä Kyproksen ja Turkin hallituksille ja Yhdistyneiden kansakuntien pääsihteerille.